section_heading: Štovanje
paragraph_text: Tri puta godišnje u napuljskoj katedrali događa se čudo povezano s relikvijom Januarijeve krvi. Svečeva tvrdo zgrušana krv poprimi tekuće stanje. Dani u koje se događa čudo su blagdan prijenosa svečevih relikvija (subota uoči prve nedjelje u svibnju), 19. rujna (dan mučeničke Januarijeve smrti) i 16. prosinca. Tog datuma 1631. godine bio se probudio obližnji Vezuv, no lava nije ušla u grad. Prema predaji lavu je na gradskim vratima zaustavio sv. Januarije.